[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.12.2008

COM(2008) 859 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την αναθεώρηση του πολυετούς δημοσιονομικού πλαισίου (2007-2013)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την αναθεώρηση του πολυετούς δημοσιονομικού πλαισίου (2007-2013)

Χρηματοδότηση διευρωπαϊκών σχεδίων ενεργειακής διασύνδεσης και ευρυζωνικής υποδομής στο πλαίσιο του ευρωπαϊκού σχεδίου για την ανάκαμψη της οικονομίας

Η παρούσα ανακοίνωση περιλαμβάνει πρόταση για αναθεώρηση του πολυετούς δημοσιονομικού πλαισίου (εφεξής «το δημοσιονομικό πλαίσιο») δυνάμει των σημείων 21 έως 23 της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση.

Το σημείο 21 της διοργανικής συμφωνίας ορίζει ότι σε περίπτωση απρόβλεπτων περιστάσεων, η Επιτροπή μπορεί να προτείνει την αναθεώρηση του δημοσιονομικού πλαισίου, τηρουμένου του ανωτάτου ορίου των ιδίων πόρων.

Δυνάμει του σημείου 22, η αναθεώρηση του δημοσιονομικού πλαισίου μέχρι ποσοστού 0,03% του ΑΕΕ της Ευρωπαϊκής Ένωσης εγκρίνεται με κοινή απόφαση των δύο σκελών της αρμόδιας για τον προϋπολογισμό αρχής σύμφωνα με τους κανόνες ψηφοφορίας του άρθρου 272, παράγραφος 9, πέμπτο εδάφιο, της Συνθήκης για την ίδρυση της Ευρωπαϊκής Κοινότητας. Οποιαδήποτε αναθεώρηση του δημοσιονομικού πλαισίου πέραν του 0,03 % του ΑΕΕ της Ευρωπαϊκής Ένωσης εγκρίνεται με κοινή απόφαση των δύο σκελών της αρμόδιας για τον προϋπολογισμό αρχής, στο πλαίσιο της οποίας το Συμβούλιο αποφασίζει ομόφωνα.

Το σημείο 23 της διοργανικής συμφωνίας εισάγει ορισμένες ειδικές προϋποθέσεις που πρέπει να τηρούν τα θεσμικά όργανα :

1. Τα θεσμικά όργανα εξετάζουν τις δυνατότητες επαναδιάθεσης των δαπανών μεταξύ των προγραμμάτων που περιλαμβάνονται στον τομέα τον οποίο αφορά η αναθεώρηση, με βάση, ιδίως, την αναμενόμενη υποαπορρόφηση των πιστώσεων. Ο επιδιωκόμενος στόχος θα πρέπει να είναι η αποδέσμευση, τηρουμένου του ανώτατου ορίου του σχετικού τομέα, σημαντικού ποσού, σε απόλυτες τιμές και σε ποσοστό της προβλεπόμενης νέας δαπάνης.

2. Τα θεσμικά όργανα εξετάζουν τις δυνατότητες αντιστάθμισης της αύξησης του ανώτατου ορίου ενός τομέα με τη μείωση του ανώτατου ορίου άλλου τομέα.

3. Η αναθεώρηση του δημοσιονομικού πλαισίου ως προς τις υποχρεωτικές δαπάνες δεν μπορεί να οδηγεί σε μείωση του διαθέσιμου ποσού για τις μη υποχρεωτικές δαπάνες[1].

4. Κάθε αναθεώρηση πρέπει να διατηρεί την ισορροπία μεταξύ αναλήψεων υποχρεώσεων και πληρωμών.

1. Προσθετεσ αναγκεσ χρηματοδοτησης λογω απροβλεπτων περιστασεων

Στις 26 Νοεμβρίου 2008, η Επιτροπή υπέβαλε γενική πρόταση για ένα ευρωπαϊκό σχέδιο για την ανάκαμψη της οικονομίας το οποίο αποσκοπεί στη χρησιμοποίηση και στο συντονισμό όλων των μέσων που διαθέτουν η Ένωση και τα κράτη μέλη της για να αντιμετωπίσουν την επικείμενη ύφεση της ευρωπαϊκής οικονομίας ως συνέπεια της χρηματοπιστωτικής κρίσης[2]. Μια κρίση τέτοιας κλίμακας των παγκόσμιων χρηματοπιστωτικών αγορών και της οικονομίας αντιστοιχεί σε απρόβλεπτη περίσταση κατά την έννοια του σημείου 21 της διοργανικής συμφωνίας της 17ης Μαΐου 2006[3]. Απαιτεί την ανάληψη ταχείας, φιλόδοξης και καλά στοχοθετημένης δράσης, όπως αυτής που προτείνεται στο ευρωπαϊκό σχέδιο για την ανάκαμψη της οικονομίας.

Το σχέδιο προβλέπει συντονισμένα μέτρα οικονομικής ανάκαμψης ύψους 200 δισεκατ. EUR, που ισοδυναμούν με το 1,5% του ΑΕΠ, με περίπου 170 δισεκατ. EUR που θα προέλθουν από δράσεις στο πλαίσιο των προϋπολογισμών των ιδίων των κρατών μελών, και περίπου 30 δισεκατ. EUR από δράσεις σε επίπεδο ΕΕ στο πλαίσιο του προϋπολογισμού της Ένωσης και από την Ευρωπαϊκή Τράπεζα Επενδύσεων (ΕΤΕπ).

Ως μέρος της συνεισφοράς της ΕΕ στα εν λόγω μέτρα, το σχέδιο προτείνει να βελτιωθούν οι ενεργειακές διασυνδέσεις και η ευρυζωνική υποδομή με την κινητοποίηση επιπλέον 5 δισεκατ. EUR για τα έτη 2009 και 2010. Η επιτάχυνση των επενδύσεων σ’αυτούς τους τομείς ως μέρος της σημαντικής διαρθρωτικής μετάβασης προς μια οικονομία χαμηλών εκπομπών άνθρακα, θεωρείται ότι θα προσφέρει τόσο άμεσα και όσο και μακροπρόθεσμα οφέλη στην Ένωση.

Η Επιτροπή διατηρεί την πλήρη δέσμευσή της για δημοσιονομική πειθαρχία όπως έχει καθοριστεί στη διοργανική συμφωνία της 17ης Μαΐου 2006. Στο πλαίσιο μιας άνευ προηγουμένου οικονομικής κρίσης προτείνει, ωστόσο, να χρησιμοποιήσει τα διαθέσιμα ποσά εντός των ορίων του δημοσιονομικού πλαισίου, τα οποία στην αντίθετη περίπτωση θα παραμείνουν αδιάθετα.

2. Δυνατοτητες επαναδιαθεσης δαπανων κατω από το ανωτατο οριο του τομεα 1A

Σύμφωνα με το σημείο 23 της διοργανικής συμφωνίας, η Επιτροπή εξέτασε τις δυνατότητες επαναδιάθεσης των δαπανών μεταξύ των προγραμμάτων που περιλαμβάνονται στον τομέα τον οποίο αφορά η αναθεώρηση, με βάση, ιδίως, την αναμενόμενη υποαπορρόφηση των πιστώσεων. Φαίνεται ότι τα προγράμματα εγκρίθηκαν με την αντίστοιχη χρηματοδότησή τους χωρίς να υφίσταται στο παρόν στάδιο η δυνατότητα σημαντικής επαναδιάθεσης ή επαναπροσδιορισμού της χρηματοδότησης εντός των ετήσιων ανώτατων ορίων. Επιπλέον, στόχος της προτεινόμενης αναθεώρησης είναι να παρασχεθούν συμπληρωματικά μέσα για τη μετάβαση προς την οικονομία χαμηλών εκπομπών άνθρακα, σύμφωνα με την προσέγγιση του ευρωπαϊκού σχεδίου για την ανάκαμψη της οικονομίας, χωρίς αυτό να γίνεται εις βάρος άλλων προγραμμάτων και δραστηριοτήτων με προτεραιότητα που χρηματοδοτούνται στο πλαίσιο του τομέα 1Α.

Το σημείο 13 της διοργανικής συμφωνίας προβλέπει ότι τα θεσμικά όργανα φροντίζουν να αφήνουν «επαρκή διαθέσιμα περιθώρια» κάτω από τα ανώτατα όρια. Σύμφωνα με τον τελευταίο δημοσιονομικό προγραμματισμό[4], τα διαθέσιμα περιθώρια κάτω από τα ανώτατα όρια του τομέα 1Α για την περίοδο 2009 έως 2013 ανέρχονται συνολικά σε 684 εκατ. EUR. Η Επιτροπή συμπεραίνει, λαμβανομένου υπόψη του σημείου 13 της διοργανικής συμφωνίας, ότι τα περιθώρια του τομέα 1A δεν μπορούν να χρησιμοποιηθούν για τη χρηματοδότηση των πρόσθετων δραστηριοτήτων που προβλέπονται στο ευρωπαϊκό σχέδιο για την ανάκαμψη της οικονομίας.

3. Δυνατοτητες αντισταθμισης της αυξησης ενός ανωτατου οριου με τη μειωση αλλου ανωτατου οριου

Η Επιτροπή θεωρεί ότι 5.000 εκατ. EUR μπορούν να καταστούν διαθέσιμα στον τομέα 1Α «Ανταγωνιστικότητα για την ανάπτυξη και την απασχόληση» με τη χρησιμοποίηση των περιθωρίων του τομέα 2 «Διατήρηση και διαχείριση των φυσικών πόρων».

Τα διαθέσιμα ή προβλεπόμενα περιθώρια για τον τομέα 2 ανέρχονται σε 3.600 εκατ. EUR το 2008 και σε 3.850 εκατ. EUR το 2009.

Το σημαντικό προβλεπόμενο περιθώριο για το 2009 απορρέει κυρίως από το υψηλό επίπεδο των εκτιμώμενων εσόδων για ειδικό προορισμό γι’αυτό το έτος (1.050 εκατ. EUR) και από το υψηλό επίπεδο των εσόδων για ειδικό προορισμό που μεταφέρθηκαν από το έτος 2008 (1.340 εκατ. EUR). Εξηγείται επίσης από το πολύ χαμηλό επίπεδο των δαπανών αγοράς.

Συνεπώς, η Επιτροπή προτείνει την αύξηση των ετήσιων ανώτατων ορίων για τις πιστώσεις ανάληψης υποχρεώσεων στο πλαίσιο του τομέα 1Α κατά 3.000 εκατ. EUR για το 2009 και κατά 2.000 εκατ. EUR για το 2010. Η εν λόγω αύξηση θα αντισταθμιστεί από μείωση των ετήσιων ανώτατων ορίων για τις πιστώσεις ανάληψης υποχρεώσεων στο πλαίσιο του τομέα 2 κατά 3.500 εκατ. EUR για το 2008 και κατά 1.500 εκατ. EUR για το 2009.

Αυτή η απόφαση δεν επηρεάζει τη χρηματοδότηση των απαιτούμενων δαπανών της Κοινής Γεωργικής Πολιτικής (ΚΓΠ). Όσον αφορά τη μείωση του τομέα 2, η Επιτροπή προτίθεται να λάβει όλα τα κατάλληλα μέτρα για να εξασφαλίσει την τήρηση των αποφάσεων που θεσπίζονται για τις δαπάνες της ΚΓΠ και τη χρηματοδότησή της, περιλαμβανομένης της συμφωνίας για το «Check-up» της μεταρρύθμισης της ΚΓΠ.

4. Διατηρηση ισορροπιας μεταξυ αναληψεων υποχρεωσεων και πληρωμων

Επίσης, το σημείο 23 της διοργανικής συμφωνίας απαιτεί από κάθε αναθεώρηση να διατηρεί την ισορροπία μεταξύ αναλήψεων υποχρεώσεων και πληρωμών.

Με βάση το προφίλ των πληρωμών που προβλέπονται για τις συμπληρωματικές αναλήψεις υποχρεώσεων στο πλαίσιο του τομέα 1Α και την αντίστοιχη μείωση των πληρωμών σε σχέση με τον τομέα 2, τα ετήσια ανώτατα όρια για τις πιστώσεις πληρωμών πρέπει να τροποποιηθούν ως εξής:

Σύνολο πιστώσεων πληρωμών

(εκατ. EUR, σε τρέχουσες τιμές) | 2007 |2008 |2009 |2010 |2011 |2012 |2013 | 2007-2013 | | - υφιστάμενο ανώτατο όριο της διοργανικής συμφωνίας[5]

|122 190 |129 681 |123 858 |133 505 |133 452 |140 200 |142 408 | 925 294 | | -απαιτούμενη τροποποίηση | 0 |-3 500 |-1 110 |1 070 |1 590 |1 450 |500 |0 | | Γενικά, η τροποποίηση αυτή είναι ουδέτερη από δημοσιονομική άποψη.

5. Επισκοπηση της προτεινομενησ αναθεωρησης του δημοσιονομικού πλαισιου

Ο παρακάτω πίνακας συνοψίζει τις προτεινόμενες αλλαγές στα ανώτατα όρια του δημοσιονομικού πλαισίου. Τα ποσά αυτά εκφράζονται σε τρέχουσες τιμές.

Πιστώσεις ανάληψης υποχρεώσεων (εκατ. EUR) | 2007 |2008 |2009 |2010 |2011 |2012 |2013 | 2007-2013 | |Τομέας 1A – Ανταγωνιστικότητα για την ανάπτυξη και την απασχόληση | 0 |0 |3 000 |2 000 |0 |0 |0 | 5 000 | |Τομέας 2 – Διατήρηση και διαχείριση των φυσικών πόρων | 0 |-3 500 |-1 500 |0 |0 |0 |0 | -5 000 | |Συνολική μεταβολή στις πιστώσεις ανάληψης υποχρεώσεων | 0 |-3 500 |1 500 |2 000 |0 |0 |0 |0 | |Συνολική μεταβολή στις πιστώσεις πληρωμών | 0 |-3 500 |-1 110 |1 070 |1 590 |1 450 |500 |0 | | Οι εν λόγω μεταβολές αναφέρονται στον παρακάτω πίνακα του δημοσιονομικού πλαισίου σε τρέχουσες τιμές.

Η επίσημη απόφαση για την αναθεώρηση του δημοσιονομικού πλαισίου πρέπει να αναφέρεται στο βασικό πίνακα που συμφωνήθηκε στη διοργανική συμφωνία, ο οποίος εκφράζεται σε σταθερές τιμές του 2004. Επομένως, τα ποσά σε τρέχουσες αξίες πρέπει να μετατραπούν σε τιμές του 2004 μέσω σταθερού αποπληθωριστή 2 % ετησίως, σύμφωνα με το σημείο 16 της διοργανικής συμφωνίας.

ΑΝΑΘΕΩΡΗΜΕΝΟ ΔΗΜΟΣΙΟΝΟΜΙΚΟ ΠΛΑΙΣΙΟ 2007-2013 ΓΙΑ ΤΟ ΕΥΡΩΠΑΪΚΟ ΣΧΕΔΙΟ ΓΙΑ ΤΗΝ ΑΝΑΚΑΜΨΗ ΤΗΣ ΟΙΚΟΝΟΜΙΑΣ

(εκατ. EUR – τρέχουσες τιμές)

[pic]

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη διοργανική συμφωνία της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση[6], και ιδίως το σημείο 21, την πρώτη και τη δεύτερη παράγραφο του σημείου 22 και το σημείο 23,

την πρόταση της Επιτροπής[7],

Εκτιμώντας τα εξής:

(1) Στις 26 Νοεμβρίου 2008, η Επιτροπή ενέκρινε την ανακοίνωση προς το Ευρωπαϊκό Συμβούλιο με τίτλο «ένα ευρωπαϊκό σχέδιο για την ανάκαμψη της οικονομίας»[8] το οποίο αποσκοπεί στη χρησιμοποίηση και στο συντονισμό όλων των μέσων που διαθέτουν η Ευρωπαϊκή Ένωση και τα κράτη μέλη της για να αντιμετωπίσουν την επικείμενη ύφεση της ευρωπαϊκής οικονομίας ως συνέπεια της χρηματοπιστωτικής κρίσης. Μια κρίση τέτοιας κλίμακας των παγκόσμιων χρηματοπιστωτικών αγορών και της οικονομίας αντιστοιχεί σε απρόβλεπτη περίσταση κατά την έννοια του σημείου 21 της διοργανικής συμφωνίας της 17ης Μαΐου 2006.

(2) Το σχέδιο προβλέπει συντονισμένα δημοσιονομικά μέτρα ύψους 200 δισεκατ. EUR, που ισοδυναμούν με το 1,5% του ΑΕΠ, εκ των οποίων τα 170 δισεκατ. EUR θα προέλθουν από δράσεις στο πλαίσιο των προϋπολογισμών των ιδίων των κρατών μελών, και περίπου 30 δισεκατ. EUR από δράσεις σε επίπεδο ΕΕ χρηματοδοτούμενες από τον προϋπολογισμό της Ένωσης και από την Ευρωπαϊκή Τράπεζα Επενδύσεων.

(3) Ως μέρος της συνεισφοράς της Ευρωπαϊκής Ένωσης στα εν λόγω μέτρα, το σχέδιο προτείνει να βελτιωθούν οι ενεργειακές διασυνδέσεις και η ευρυζωνική υποδομή με την κινητοποίηση επιπλέον 5 δισεκατ. EUR για τα έτη 2009 και 2010. Η επιτάχυνση των επενδύσεων σ’αυτούς τους τομείς ως μέρος της σημαντικής διαρθρωτικής μετάβασης προς μια οικονομία χαμηλών εκπομπών άνθρακα, θεωρείται ότι θα προσφέρει τόσο άμεσα και όσο και μακροπρόθεσμα οφέλη στην Ευρωπαϊκή Ένωση.

(4) Η απαιτούμενη αύξηση του συνολικού ανώτατου ορίου του τομέα 1A μπορεί να αντισταθμιστεί με μείωση των ανώτατων ορίων του τομέα 2 «Διατήρηση και διαχείριση των φυσικών πόρων» για τα έτη 2008 και 2009.

(5) Για να διατηρηθεί η δέουσα σχέση μεταξύ αναλήψεων υποχρεώσεων και πληρωμών, τα ετήσια ανώτατα όρια των πιστώσεων πληρωμών πρέπει να προσαρμοστούν.

(6) Επομένως, το παράρτημα Ι της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση της 17ης Μαΐου 2006 πρέπει να τροποποιηθεί αναλόγως.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ :

Άρθρο μόνο

Το Παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση της 17ης Μαΐου 2006 αντικαθίσταται από το Παράρτημα της παρούσας απόφασης.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

ΔΗΜΟΣΙΟΝΟΜΙΚΟ ΠΛΑΙΣΙΟ 2007-2013 (αναθεωρημένο)

[pic]

[1] Προϋπόθεση που δεν εφαρμόζεται στην παρούσα πρόταση.

[2] COM(2008) 800 τελικό.

[3] Διοργανική συμφωνία, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (ΕΕ C 139 της 14.6.2006, σ. 1).

[4] SEC(2008) 514 του Μαΐου 2008.

[5] ΕΕ L 128 της 16.5.2008, σ. 8 και 9.

[6] ΕΕ C139 της 14.6.2006, σ.1.

[7] COM(2008)…

[8] COM(2008) 800 τελικό.